Sklep I R 138/2008
Datum: 2008-11-13T01:00:00.000+01:00
ecli: ECLI:SI:VSRS:2008:I.R.138.2008
sodisce: Vrhovno sodišče
oddelek: Civilni oddelek
podrocje: IZVRŠILNO PRAVO - CIVILNO PROCESNO PRAVO
institut: spor o pristojnosti - krajevna pristojnost - izvršba na podlagi verodostojne listine - začetek izvršilnega postopka

## Jedro

Za določitev krajevne pristojnosti sodišča so odločilne določbe ZIZ, ki so veljale v času začetka izvršilnega postopka, ko je sodišče prejelo upnikov predlog za izvršbo.

Upnik je predlog za izvršbo na premičnine na podlagi verodostojne listine vložil pred uveljavitvijo ZIZ-E, zato je za odločitev o predlogu krajevno pristojno sodišče, na območju katerega ima dolžnik prebivališče.

## Izrek

Za odločanje v tej zadevi je pristojno Okrajno sodišče v Idriji.

## Obrazložitev

Upnik je pri Okrajnem sodišču na Vrhniki vložil predlog za izvršbo na podlagi verodostojne listine zaradi izterjave 359,31 EUR (prej 86.105,27 SIT), in sicer z izvršbo na premičnine.

Okrajno sodišče na Vrhniki se je s sklepom I 92/2006 z dne 14.7.2008 izreklo za krajevno nepristojno in je zadevo odstopilo Okrajnemu sodišču v Idriji.

Okrajno sodišče v Idriji pristojnosti ni sprejelo. S predlogom I 48/2008 z dne 4.11.2008 je sprožilo spor o pristojnosti in predlagalo, da Vrhovno sodišče določi kot pristojno za odločitev o predlogu za izvršbo Okrajno sodišče v Ljubljani. Navedlo je, da gre za predlog za izvršbo na podlagi verodostojne listine, za odločanje o takih predlogih pa je po določbi 40.a člena Zakona o izvršbi in zavarovanju (ZIZ, Ur. l. RS št. 51/98 s spremembami in dopolnitvami) vselej pristojno Okrajno sodišče v Ljubljani.

Za odločanje v tej izvršilni zadevi je krajevno pristojno Okrajno sodišče v Idriji.

Posebna določba 40.a člena ZIZ, ki za vložitev predlogov za izvršbo na podlagi verodostojne listine določa krajevno pristojnost Okrajnega sodišča v Ljubljani, je bila uveljavljena s spremembo zakona ZIZ-E (Ur. l. RS št. 115/2006), ki je začel veljati 11.11.2006. Prehodne določbe 64., 65. in 66. člena ZIZ-E pa so zadržale izvajanje navedene določbe in sploh postopka po spremenjenih določbah ZIZ-E do uveljavitve podzakonskega akta iz tretjega odstavka 40. člena ZIZ in tretjega odstavka 67. člena ZIZ (Pravilnika o obrazcih, vrstah izvršb in poteku avtomatiziranega izvršilnega postopka, Ur. l. RS št. 121/2007), ki je pričel veljati 1.1.2008. V obravnavanem primeru je upnik predlog za izvršbo vložil 27.3.2006, to je pred uveljavitvijo ZIZ-E, ki je uvedel določbo 40.a člena ZIZ, na katero se sklicuje Okrajno sodišče v Idriji. Ker so za določitev krajevne pristojnosti in sploh postopka odločilne določbe ZIZ, ki so veljale v času začetka izvršilnega postopka, ko je sodišče prejelo upnikov predlog za izvršbo, veljajo v obravnavanem primeru splošne določbe ZIZ o krajevni pristojnosti. Ker je upnik predlagal izvršbo na premičnine in ni navedel, kje so dolžnikove stvari, je po 78. členu ZIZ krajevno pristojno sodišče, na območju katerega ima dolžnik stalno ali začasno prebivališče. Dolžnikovo prebivališče je v Č. V. nad I., torej na območju Okrajnega sodišča v Idriji, zato je Vrhovno sodišče na podlagi drugega odstavka 25. člena Zakona o pravdnem postopku (ZPP, Ur. l. RS št. 26/99 s spremembami in dopolnitvami) v zvezi s 15. členom ZIZ odločilo, da je krajevno pristojno Okrajno sodišče v Idriji.